


LIETUVOS RESPUBLIKOS
VYRIAUSIOJI RINKIMŲ KOMISIJA


SPRENDIMAS
DĖL REGIONINIO LYGMENS SPECIALIŲ RINKIMŲ AGITACIJOS LAIDŲ, SKIRTŲ 2023 M. KOVO 5 D. SAVIVALDYBIŲ TARYBŲ IR SAVIVALDYBIŲ MERŲ RINKIMŲ AGITACIJAI, RENGIMO IR TRANSLIAVIMO TAISYKLIŲ PATVIRTINIMO

2022 m. gruodžio 15 d. Nr. Sp-143
Vilnius


Lietuvos Respublikos vyriausioji rinkimų komisija, vadovaudamasi Lietuvos Respublikos rinkimų kodekso 32 straipsnio 1 dalies 13 punktu nusprendžia:
Patvirtinti Regioninio lygmens specialių rinkimų agitacijos laidų, skirtų 2023 m. kovo 5 d. savivaldybių tarybų ir savivaldybių merų rinkimų agitacijai, rengimo ir transliavimo taisykles (pridedama).



Komisijos pirmininkė	                                                                                    Jolanta Petkevičienė


PATVIRTINTA
Lietuvos Respublikos 
vyriausiosios rinkimų komisijos 
2022 m. gruodžio 15 d. sprendimu Nr. Sp-143




 SKYRIUS


. Regioninio lygmens specialių rinkimų agitacijos laidų, skirtų 2023 m. kovo 5 d. savivaldybių tarybų ir savivaldybių merų rinkimams, rengimo taisyklėse (toliau – Taisyklės) nustatomi regioninio lygmens specialių rinkimų agitacijos laidų (toliau – Specialios laidos) rengimo ir transliavimo bendrieji principai. 
. Rengiant Specialias laidas, vadovaujamasi Lietuvos Respublikos Konstitucija, Lietuvos Respublikos rinkimų kodeksu, Lietuvos Respublikos vyriausiosios rinkimų komisijos sprendimais.
. Specialios laidos yra rengiamos kiekvienos savivaldybės:
. kandidatams į merus;
. politinių partijų, politinių komitetų, iškėlusių kandidatų sąrašą daugiamandatėje rinkimų apygardoje, savivaldybių tarybų rinkimuose iškeltų kandidatų sąrašų atstovams (toliau – kandidatų sąrašų atstovai).
. Specialias laidas rengia ir transliuoja Lietuvos Respublikos viešųjų pirkimų įstatymo nustatyta tvarka parinktas (-i) paslaugų tiekėjas (-ai).
. Specialių laidų trukmė ir laikas nustatomi ir Specialios laidos rengiamos taip, kad nebūtų pažeisti lygiateisiškumo principai tarp savivaldybių ir tarp kandidatų (kandidatų sąrašų).
. Vyriausioji rinkimų komisija (toliau – VRK) yra Specialių laidų įrašų naudotoja, kuri, be atskiro Specialių laidų rengėjo ir (ar) transliuotojo sutikimo, turi teisę Specialių laidų įrašus perkelti į VRK interneto svetainę, paskelbti kitose visuomenės informavimo priemonėse bei socialinių tinklų paskyrose. Specialių laidų rengėjas ir (ar) transliuotojas perduoda VRK Specialių laidų įrašus priimtinoje skaitmeninėje duomenų laikmenoje. Specialių laidų dalyviai, be atskiro Specialių laidų rengėjo ir (ar) transliuotojo sutikimo, turi teisę Specialių laidų įrašus skelbti savo interneto portaluose ir socialinių tinklų paskyrose, naudodami įterpimo (embed) funkciją.

 SKYRIUS


. Specialios laidos trukmė priklauso nuo joje dalyvaujančių kandidatų ar kandidatų sąrašų skaičiaus. Laidoje dalyvaujantiems kandidatams ar kandidatų sąrašų atstovams turi būti užtikrintas ne mažesnis kaip 5 (penkių) minučių pasisakymų laikas, užtikrinant lygiateisiškumo principo laikymąsi tarp laidoje dalyvaujančių kandidatų. Apskaičiuojant laidos trukmę, neįskaičiuojamas pertraukų laikas, jeigu Specialios laidos filmavimo metu tokios yra daromos. 
. Į bendrą Specialios laidos trukmę įskaičiuojamas laidos vedėjo kalbėjimo laikas, kuris, įskaitant užduodamus klausimus, negali viršyti proporcingai skaičiuojant 10 (dešimt) minučių per valandą (kai Speciali laida ilgesnė negu valanda, atitinkamai apskaičiuojama laidos vedėjo kalbėjimo trukmė).
. Kandidatams į merus skirtoje Specialioje laidoje dalyvauja visi tos savivaldybės kandidatai į merus. Jeigu kandidatų į merus konkrečioje savivaldybėje yra daugiau, negu Specialios laidos rengėjas gali nufilmuoti vienu metu, toje savivaldybėje rengiama daugiau negu viena Speciali laida. 
. Rengiant pakartotinį balsavimą konkrečioje savivaldybėje, turi būti rengiama Speciali laida su pakartotiniame balsavime dalyvausiančiais kandidatais. Pakartotinio balsavimo Specialioje laidoje dalyvaujantiems kandidatams turi būti užtikrintas ne mažesnis kaip 15 (penkiolikos) minučių pasisakymų laikas, užtikrinant lygiateisiškumo principo laikymąsi tarp laidoje dalyvaujančių kandidatų. Apskaičiuojant laidos trukmę, neįskaičiuojamas pertraukų laikas, jeigu Specialios laidos filmavimo metu tokios yra daromos. Specialios laidos vedėjo kalbėjimo laikas, įskaitant užduodamus klausimus, negali viršyti 10 (dešimt) minučių.
. Specialiose laidose, skirtose kandidatų sąrašų atstovams, dalyvauja visi tos savivaldybės kandidatų sąrašų atstovai. Jeigu kandidatų sąrašų atstovų konkrečioje savivaldybėje yra daugiau, negu Specialios laidos rengėjas gali nufilmuoti vienu metu, toje savivaldybėje rengiama daugiau negu viena Speciali laida. 
. Kandidatų ir kandidatų sąrašų atstovų, dalyvausiančių Specialiose laidose, skaičius priklauso nuo VRK užregistruotų kandidatų į merus ir kandidatų sąrašų į savivaldybių tarybų narius skaičiaus.
. Jeigu kandidatų į merus ar kandidatų sąrašų į savivaldybių tarybų narius yra daugiau, negu Specialios laidos rengėjas gali nufilmuoti vienu metu, sudaromos atskirų laidų filmavimo kandidatų ar kandidatų sąrašų atstovų grupės. Grupės sudaromos tarpusavio rašytiniu susitarimu, o jeigu susitarimo nėra, – burtais. Pirmiausia ištraukiami burtai dėl burtų traukimo eiliškumo, po to – dėl Specialių laidų filmavimo datos, laiko ir porų. Burtus traukia kandidatas (jo atstovas) ar kandidatų sąrašo atstovas, o jeigu jis nedalyvauja, – atitinkamos savivaldybės rinkimų komisijos atstovas.
. Burtų traukimą dėl kandidatų ir kandidatų sąrašų atstovų dalyvavimo Specialiose laidose organizuoja atitinkamos savivaldybės rinkimų komisija. Specialių laidų rengėjo ir (ar) transliuotojo atstovai į burtų traukimą turi būti kviečiami.
. Jeigu iki VRK nustatytos dienos, apie kurią kandidatai ir kandidatų sąrašų atstovai informuojami iš anksto, kandidatai ir (ar) kandidatų sąrašų atstovai VRK pateikia rašytinius susitarimus (el. paštu laidos@vrk.lt), su kuo jie norėtų diskutuoti programoje. Pirmiausia Specialios laidos filmavimo laikas burtais nustatomas susitarimą pasirašiusiems kandidatams ir (ar) kandidatų sąrašų atstovams. Susitarimą pasirašiusiems kandidatams ir (ar) kandidatų sąrašų atstovams burtų dėl eiliškumo traukti nereikia.
. Specialių laidų filmavimo laikai surašomi ant lapelių, kurie sudedami į vokus. Lapelius, sudėtus į vokus, traukia kandidatas (jo atstovas) ir kandidatų sąrašo atstovas, o jeigu jis nedalyvauja, – atitinkamos savivaldybės rinkimų komisijos atstovas. Rašytinius susitarimus pateikusių Specialių laidų dalyvių dalyvavimo Specialiose laidose laikai traukiami pagal rašytinio susitarimo pateikimo datą, t. y. pirmiausia burtus traukia anksčiausiai rašytinį susitarimą pateikę Specialių laidų dalyviai.
. Ištraukus burtus yra sudaromas Specialių laidų rengimo grafikas, kuriame nurodoma, kada ir kur bus filmuojama konkreti Speciali laida, bei sudaromas šios Specialios laidos dalyvių sąrašas. Kandidatų sąrašų deleguoti atstovai turi būti pateikti VRK (el. paštu laidos@vrk.lt) ne vėliau kaip likus 3 (trims) darbo dienoms iki konkrečios laidos filmavimo. Kandidatų sąrašų deleguoti atstovai VRK pateikia dokumentus, įrodančius jų delegavimo faktą.
. Rengiant pakartotinį balsavimą konkrečioje savivaldybėje, Specialių laidų regėjai, kaip įmanoma greičiau, pateikia VRK ir atitinkamos savivaldybės rinkimų komisijai pakartotinio balsavimo Specialių laidų filmavimo grafiką. 
. Specialios laidos rengiamos 5 (penkiuose) Lietuvos miestuose (Kaune, Klaipėdoje, Šiauliuose, Vilniuje ir Utenoje). Konkrečios savivaldybės Specialių laidų rengimui parenkamas artimiausias pagal atstumą, nuo tos savivaldybės administracijos pastato, miestas. Jeigu konkrečios savivaldybės Specialių laidų rengimui pagal atstumą yra tinkamos kelios Specialių laidų rengimo vietos, dėl tokios savivaldybės konkrečios Specialių laidų rengimo vietos sprendžia Specialių laidų rengėjai, atsižvelgdami į toje Specialių laidų rengimo vietoje rengiamų Specialių laidų skaičių.
. Kai visoje Lietuvos Respublikos teritorijoje arba jos dalyje įvedama nepaprastoji padėtis, įstatymų nustatyta tvarka paskelbiama ekstremalioji situacija arba įstatymų nustatytais atvejais ir tvarka paskelbiamas karantinas, įstatymų nustatytais atvejais ir tvarka laikinai apribojama asmenų judėjimo laisvė arba nustatomi kiti ribojimai, dėl kurių kandidatas ar kandidatų sąrašo atstovas negali atvykti į Specialios laidos filmavimą, tokiam kandidatui ar kandidatų sąrašo atstovui turi būti sudaryta galimybė dalyvauti Specialioje laidoje nuotoliniu būdu. Apie šias aplinkybes Specialios laidos filmavime negalintis dalyvauti kandidatas ar kandidatų sąrašo atstovas VRK ir Specialios laidos rengėją informuoja likus ne mažiau kaip 2 (dviem) valandoms iki laidos filmavimo pradžios.
. Visų nufilmuotų Specialių laidų įrašai pradedami transliuoti vienu metu. Įrašyta Speciali laida negali būti sumontuota taip, kad būtų pakeisti laidos dalyvių pasisakymai. Gavus VRK sutikimą, Specialios laidos įrašas gali būti koreguojamas, jeigu laidos dalyviai savo pasisakymais pažeidė galiojančius teisės aktus, gerą moralę ar trečiųjų asmenų teises.
. Specialios laidos pradedamos transliuoti elektroninių ryšių tinkluose su VRK suderintu laiku. Specialios laidos baigiamos transliuoti elektroninių ryšių tinkluose likus ne mažiau kaip 7 (septynioms) valandoms iki rinkimų pradžios, t. y. 2023 m. kovo 5 d. 00.00 val.
. Pakartotinio balsavimo Specialios laidos pradedamos transliuoti elektroninių ryšių tinkluose su VRK suderintu laiku. Pakartotinio balsavimo Specialios laidos baigiamos transliuoti elektroninių ryšių tinkluose likus ne mažiau kaip 7 (septynioms) valandoms iki pakartotinio balsavimo pradžios, t. y. 2023 m. kovo 19 d. 00.00 val. 
. Specialių laidų įrašai nuo transliacijos elektroninių ryšių tinklais pradžios be papildomo mokesčio turi būti paskleisti (paviešinti) internete:
. www.youtube.com portale, transliuotojo paskyroje (transliacijos metu negali būti rodoma reklama);
. transliuotojo socialinių tinklų paskyroje (paskyrose).
. Per 24 valandas nufilmuotos ir sumontuotos Specialios laidos turi būti pateiktos VRK el. paštu laidos@vrk.lt formatais, tinkamais peržiūrėti kompiuteriu, naudoti mokymų ar renginių metu, transliuoti televizijoje, internetu ar skelbti VRK interneto svetainėje, ir įrašytos į skaitmeninę laikmeną.

 SKYRIUS


. Specialios laidos organizuojamos kaip laidos, per kurias kandidatai diskutuoja tarpusavyje ir (ar) su Specialios laidos vedėju, atsako į laidos vedėjo klausimus. 
. Kiekviena Speciali laida privalo turėti jos vedėją, kuris ves laidą.
. Kandidatai ir kandidatų sąrašų atstovai Specialiose laidose diskutuoja vedėjo pasiūlytomis temomis, susijusiomis su atitinkamos savivaldybės, kurios kandidatai ar kandidatų sąrašų atstovai dalyvauja Specialioje laidoje, aktualijomis, atsako į vedėjo pateikiamus klausimus, taip pat į įrašytus ar elektroninių ryšių priemonėmis pateiktus rinkėjų klausimus. Klausimai diskusijos dalyviams turi būti pateikiami lygiaverčiai.
. Specialios laidos vyksta valstybine kalba. Jeigu kandidatas ar kandidatų sąrašo atstovas nori kalbėti kita kalba, kandidatai ar kandidatų sąrašo atstovai privalo savo lėšomis ir savo laiko sąskaita užtikrinti vertimą į lietuvių kalbą. Jeigu kandidatas ar kandidatų sąrašo atstovas nevykdo šio reikalavimo, Specialios laidos rengėjas turi nutraukti kandidato ar kandidatų sąrašo atstovo pasisakymą. Specialios laidos turi būti verčiamos į gestų kalbą.
. Specialių laidų transliuotojai su VRK suderina Specialių laidų transliavimo elektroninių ryšių tinklais datą ir laiką. Ši data, laikas ir Specialių laidų transliuotojai skelbiami VRK interneto svetainėje www.vrk.lt. 
. Atitinkamos savivaldybės rinkimų komisija bendradarbiauja su Specialių laidų rengėjais ir užtikrina, kad kandidatai ar kandidatų sąrašo atstovai būtų informuoti apie rengiamas Specialias laidas.
. Specialiose laidose dalyvauja tik tie kandidatai ar kandidatų sąrašų atstovai, kurie nurodyti Specialių laidų rengimo grafike. Specialių laidų metu kandidatai ar kandidatų sąrašo atstovai privalo laikytis Specialios laidos rengėjų atstovų nurodymų, elgtis pagarbiai su Specialios laidos rengėjų atstovais ir kitais kandidatais. Jeigu kandidatas nesilaiko minėto draudimo, Specialios laidos rengėjų atstovai turi teisę tokį kandidatą iš Specialios laidos filmavimo pašalinti, papildomas laikas tokiu atveju daugiau nebesuteikiamas. 
. Specialiose laidose į savivaldybių merus dalyvauja tik patys kandidatai. Jeigu kandidatas laidoje nedalyvauja, vietoj jo dalyvauti jo įgaliotas atstovas negali.
. Jeigu kandidatas atsisako dalyvauti Specialioje laidoje ir (ar) neatvyksta į tokią laidą, Specialios laidos laikas jam nekompensuojamas, o laidos vedėjas apie tai informuoja žiūrovus (klausytojus).
. Jeigu Specialioje laidoje dalyvauja tik vienas kandidatas, jis diskutuoja su Specialios laidos vedėju.
. Specialios laidos ir jų įrašai turi būti pažymėti pagal Politinės reklamos žymėjimo tvarkos aprašo[footnoteRef:1] 19 punkto reikalavimus, nurodant, kad Speciali laida yra rinkimų agitacija ir yra (arba bus) apmokėta valstybės biudžeto lėšomis, taip pat nuolat rodomu VRK logotipu.

 SKYRIUS


. Pagal Rinkimų kodekso 103 straipsnį, rinkimų agitacija, neatsižvelgiant į jos būdus, formas ir priemones, draudžiama likus 7 (septynioms) valandoms iki balsavimo rinkimų dieną pradžios ir rinkimų dieną iki balsavimo pabaigos.
. Specialios laidos rengėjas neatsako už kandidatų Specialioje laidoje paskelbtos informacijos atitiktį tikrovei.
. Taisyklių privalo laikytis visi kandidatai. Jeigu kandidatas atsisako laikytis Taisyklių, Specialios laidos rengėjas apie tai informuoja atitinkamą savivaldybės rinkimų komisiją ir VRK, ir tokiam kandidatui laikas diskusijų programoje nėra suteikiamas.

 SKYRIUS


. Taisyklės galioja iki 2023 m. kovo 5 d. savivaldybių tarybų ir savivaldybių merų rinkimų galutinių rinkimų rezultatų paskelbimo dienos.
. Visus ginčus, kilusius dėl Taisyklių vykdymo, sprendžia atitinkama savivaldybės rinkimų komisija, o ginčus dėl atitinkamos savivaldybės rinkimų komisijos sprendimo – VRK. 
_____________

